मखजाथाव दि एबसुनि दैदेननायाव आसाम हायेनारि ट्राइबेलफोरनि थाखाय आलादा नखर हादर दाबिनायनि सोमावसारनायखौ होबथानो खाबु लानानै आसामनि बेंगिरि आरो पुलिसफोरा जायगा जायगा बरʼफोरनि सायाव जुलुमबाजि खालामनाय,लाय - लथर,रां - रुफा लांखारनाय,दाय गैयै मानसिफोरखौ बुख्रुब - सुख्रुब खालामनाय आरो  27  जानुवारि खालि  12  नम्बर भुमका मालिगाव गामियाव सा  5  बरʼ सिख्लाफोरखौ आसाम पुलिसफोरा जिनाहारि खालामनायनि हेंथायै बे सुबुं गौमाखौ खुंनाय जादोंमोन ।बे सुबुं गौमा खालि  2,000  हाजारसो बरʼ आइजोफोरा ' जोंनो आइन नांगौ,जोंनो सुबुं मोनथाय नांगौ ' आइजो आफाद - जिन्दाबाद बायदि जैधोनि होनानै कक्राझार सहराव हानजा सुरनाय जादोंमोन आरो उनाव हायार सेकेण्डारि फरायसालिनि फैलाव फोथाराव मोनसे गेवलां मेल जथुमनाय जादोंमोन ।आइजो आफादनि बुंथिगिरि कनिका बसुमतारि सुबुं गौमानि थांखि बेखेवनायजों लोगोसे आसाम सरखारनि सुबुं बारगा हाबा मावनाय आरो गुन्द्रा आखुखौ सोंखारिदोंमोन ।